་དང་། ཡང་ཕྱི་མ་ལ། དབུས་གཡས་གཡོན་སྤྲུག་གི་ཁྱད་པར་བཅས་ཏེ་སྔ་རྗེས་གསུམ་བྱའོ།། ༼༣༽ རྨ་བྱ་འཕུར་ནི། ཕྱེད་དཀྱིལ་རླུང་བཅས་ཕྱེད་སྐྱིལ་བྱས་པའི་རྐང་མཐེབ་ལག་པ་གཡས་གཡོན་སོ་སོའི་ཐད་ཀར་མཐེབ་མཛུབ་བར་དུ་བཟུང་བཞིན། རྒྱབ་དུ་ཧྲིལ་གྱིས་འདྲིལ་ནས་སྐྱིལ་ཀྲུང་མགོ་ལ་བཀབ། སླར་མདུན་དུ་འདྲིལ་ནས་དཔྲལ་བ་གདན་ལ་རེག་པ་སྟེ། །དེ་འདྲ་གསུམ་མཐར་འབེབས་ཆེན་དགང་སྤྲུག་རྡེབ་ཆུང་བཅས་བྱ། ༼༤༽ སྟག་མོ་སྐྱུག་ནི། རྡོར་སྐྱིལ་རླུང་མེད་ལག་གཉིས་སྐྱིལ་ཀྲུང་ནང་ནས་ཕྱིར་དྲང་བའི་མཐིལ་གདན་ལ་རེག་བཞིན། སྟེང་རླུང་ཁ་ནས་བཏང་བའི་སྒྲ་ལས་ཧག་རིང་པོ་དང་བཅས་སྐྱིལ་ཀྲུང་ཐལ་མོ་བཅས་པ་ཡར་བཏེག་ནས་ཨོལ་ཀོས་ཨོལ་མདུད་མནན་ཅིང་། ཧག་ཐུང་ངུ་དང་བཅས་མར་རྡབ་ནས་མདུན་རྒུར་ཐལ་བཀན་སྐྱུག་ཚུལ་གྱིས་དྲག་ཏུ་འདྲེན་པ་སྟེ། དེ་འདྲ་ལན་དགུའི་མཐར་བར་འབེབས་ཧ་སྤྲུག་རྡེབ་ཆུང་བཅས་བྱ། ༼༥༽ རུས་སྦལ་བསྐུམ་ནི། ཕྱེད་སྐྱིལ་རླུང་བཅས་ལངས་ཤིང་ལག་གཉིས་སྒྱིད་ཁུག་ནས་ཕྱིར་སྙབས་ཏེ་མཛུབ་གུང་སྒྲིག་པས་རྐང་མཐེབ་གཉིས་ནས་བཟུང་ཞིང་འཕོངས་ལྷོད་དེ་ཕྱིར་བསྲིང་བའི་འཕྲོ་ནས། ལུས་ཤུགས་གྱེན་དུ་འཐེན་ཞིང་། མགོ་བོས་གཡས་བལྟ། གཡོན་བལྟ། དབུས་བལྟ་དང་བཅས་དགང་འདྲེན་གསུམ། ཡང་དེ་འདྲ་བའི་གཡོན་གཡས་དབུས་གསུམ་དང་། དབུས་གཡས་གཡོན་གསུམ་མཐར་འབེབས་ཆེན་དགང་སྤྲུག་རྡེབ་ཆུང་བཅས་བྱ། ༼༦༽ བྱ་རྒོད་འཕུར་ནི། ཕྱེད་སྐྱིལ་རླུང་བཅས་ལྟངས་སེ་ལངས་ནས། ལག་གཡས་རྒོད་ཀྱི་གཤོག་རླབས་བཞིན་དུ་སྤྲུག་ཅིང་། རྐང་གཡས་ཕྱར་ནས། ལག་གཡོན་ཁུ་ཚུར་སྐེད་བརྟེན་གྱིས་རྐང་གཡོན་གདན་ལ་འཁྲབ་པ་གསུམ། རྐང་ལག་གཡོན་ཕྱར་སྟབས་སོགས་དེ་འདྲ་རེས་མོས་བརྒྱད་ཀྱི་མཐར་འབེབས་ཆེན་དགང་སྤྲུག་རྡེབ་ཆུང་བཅས་བྱ། ༈ དེ་ནས་གཉིས་པ་ཡན་ལག་གི་འཁྲུལ་འཁོར་སོ་དགུ་མ་ནི། ༼༡༽ རྒྱལ་མཚན་འཁྲུད་པ་འདི་ཕྱིན་རླུང་བཅས། ཁུ་ཚུར་ནུ་ཁར་རྡེག་པ་ནས་བརྩམ་དབུ་མ་བཤད་བཅས་ཡན་ལག་ལྔ་སྦྱོང་ལྟར་བྱ། ༼༢༽ སྦྲུལ་མཉེ་མགོ་བོ་འཁྲུད་པ་ནི། ལག་གཡོན་དཔྲལ་བ་དང་། གཡས་ལྟག་པར་བཞག་ནས་རེས་མོས་སུ་མཉེ་བ་གསུམ། ༼༣༽ ཟོ་ཆུ་སྐོར་བ་ཁུ་ཚུར་བརླ་རྩར་གྱེན་བསྟན་གྱིས། སྐེ་འགྱིང་གཡས་སུ་བསྐོར་བ་གསུམ། གཡོན་སྐོར་གསུམ། ༼༤༽ སོག་པ་ཁྲི་མོན་རི་རབ་ལ་བརྡབ་པ་ནི། ཁུ་ཚུར་གོང་བཞིན་མགོ་བོ། གཡས་གཡོན་བརྡབ་པ་རེས་མོས་དྲུག་དང་མདུན་རྒྱབ་བརྡབ་པ་གསུམ། ༼༥༽ ཆུ་མིག་ཕྱོགས་བཅུར་བལྟ་ཚུལ་ནི། མགོ་བོ་མདུན་དུ་གཡས་གཡོན་སྐོར་ཚེ་མིག་གིས་ཀྱང་ཕྱོགས་བཅུར་ལྟ་བའི་ཚུལ་བྱ། ༼༦༽ དེ་རྗེས་ལྗོན་ཤིང་འཁྲུལ་འཁོར་ལ་བཞི་ལས། རི་གསུམ་བརྐྱང་བ་མགོ་བོ་དང་ལག་པ་གཉིས་བཅས་གསུམ་ཀར་དུས་གཅིག་གྱེན་ལ་སྒྲེང་བཞིན་དཔུང་ཁར་ཕྱིར་རྡེབ་པ་གསུམ། ༼༧༽ གྲུ་གུ་བརྐྱང་བ། ལག་གཉིས་ཐད་ཀར་རྒྱོང་ནས་ཕྲག་རེས་མོས་བརྡུང་བ་དྲུག ༼༨༽ དབང་པོ་དགང་པ། ལག་གཡས་ཀྱི་ཁུ་ཚུར་གཡོན་གྱི་འཆང་ཁར་རྡེག་འཕར་བྱས་ཏེ། མདའ་གཞུ་འགེངས་པ་ལྟར་ཚུར་ཤུད་ནས་འཐེན་ཞིང་གཡས་སུ་འཕང་། དེ་བཞིན་གཡོན་གཡས་ལ་རྡེག་པ་སོགས་རེས་མོས་དྲུག ༼༩༽མཐེ་བོང་བསྐྱོད་། ཁུ་ཚུར་གཡོན་པུས་མོ་གཡོན་སྟེང་དུ་བཞག་ཅིང་། གཡས་ཀྱི་ཁུ་ཚུར་མཐེབ་ཆེན་སྒྲེང་བ་ཞགས་པ་འཕེན་ལྟར་མགོ་བོར་གཡོན་དུ་བསྐོར་ནས། པུས་མོ་གཡས་ཐད་དུ་འཕང་བ་དེ་འདྲ་གསུམ་གྱི་མཐར། ལག་རྒྱབ་འཕོངས་ལ་ལན་གསུམ་རྡེག་ཅིང་པུས་མགོར་བཞག ལག་གཡོན་མགོ་བོར་གཡས་སྐོར་སོགས་ཀྱིས་གཡོན་ལའང་འདྲེས། ༼༡༠༽ དེ་རྗེས་སྟོད་ཀྱི་འཁྲུལ་འཁོར་བཞི་ལས། སྐར་མདའ་བསྣོལ་བ་ལག་གཡས་ཕྱི་ལ་བཞག་པའི་བསྣོལ་སྟབས་ཀྱིས་དཔུང་མགོ་གཡས་གཡོན་འཇུས་ནས་མཆན་གཡས་བཀྱག གཡོན་བཀྱག དབུས་བཀྱག་གསུམ་དང་ཡང་གཡོན་གཡས་དབུས་གསུམ། དབུས་གཡས་གཡོན་གསུམ་དུ་བཀྱག ༼༡༡༽ ལི་ཁྲི་གཅུད་པ་ལག་གཡས་སྟེང་། གཡོན་འོག་ཏུ་བཞག་ནས་གྲུ་མོ་ཕན་ཚུན་ལ་འཇུས་ཏེ་གྱེན་དུ་འཐེན་ལ་མཆན་གཡས་གཡོན་དུ་རེས་མོས་ཀྱིས་རྡེབ་པ་དྲུག ༼༡༢༽ རི་རབ་བཅར་བ་ལག་གཉིས་རྡོར་བསྡམ་གྱི་གུང་མོ་གཉིས་སྦྲེང་ནས་སྦྱར་བ་རྡོ་རྗེ་རྩེ་གཅིག་གི་རྒྱ་ནུ་མ་གཡས་གཡོན་ལ་བཀན་བརྡབ་རེས་མོས་དྲུག་དང་། བྲང་དཀྱིལ་དུ་ལན་གཅིག་བརྡབ་ནས་མཐུར་དུ་ལན་གསུམ་སྤྲུག ༼༡༣༽ གླིང་བུ་འབུད་པ་ལག་གཡོན་པུས་མོ་གཡས་སུ་བཀབ་ཅིང་། ལག་གཡས་པས་དཔུང་མགོ་གཡོན་ནས་འཇུས་པའི་གྲུ་མོའི་རྡོར་སྐྱིལ་ཕྱིའི་གདན་ཐོག་ནས་གཡས་སྐོར་གྱིས་རོ་སྟོད་དཀྱུ་བ་དང་། ཡང་གཡོན་གྱིས་དཔུང་གཡས་ནས་འཇུས་ཏེ་གཡོན་དུ་སྐོར་བ་སོགས་རེས་མོས་དྲུག ༼༡༤༽ སྐེད་པའི་འཁྲུལ་འཁོར་བཞི་ལས། རྒྱ་མཚོ་དཀྲུག་པ་ཁུ་ཚུར་པུས་བཞག་བྱས་ནས་ལྟོ་བ་གཡས་གཡོན་སྐོར་བ་དྲུག ༼༡༥༽ དགྱེ་མོ་དགྱེ་བ་སྐྱིལ་བཤིག་བར་འབེབས་དང་ལྷན་ཅིག པད་སྐོར་བཀྲོལ་སྟབས་ཀྱིས་ལག་གཉིས་རྒྱབ་དུ་ཤུགས་ཀྱིས་བརྐྱངས་བ་བསྣོལ་ཞིང་། རྐང་པ་རྒྱབ་ཏུ་དགྱེ་ལོག་གེ་འབེབས་པ་སྟེ་དེ་འདྲ་ལན་གསུམ། ༼༡༦༽ ས་ལ་མནན་པ་སེང་གེ་རྩེ་བ་དང་འདྲ། ༼༡༧༽ ཤ་རྐྱང་སྦྱར་བ་ལག་གཉིས་ཀྱི་སོར་མོ་བསྣོལ་ནས་རྡོར་སྐྱིལ་སྟེང་ཐད་དུ་ཕྱིར་བརྐྱང་ནས་ཕྱིར་སྒྱུར། སླར་ནང་དུ་བཟེད་ནས་སྤྱི་བོར་ཁྱེར་ལ། ལག་རྒྱབ་རེག་ཅིང་མར་ལྟོ་བར་བརྡབ། ལྟེ་བའི་སྟེང་ནས་གཡས་གཡོན་དུ་བསྐོར་ཏེ་མཉེ་བའི་ཚུལ་བྱ། སླར་རྡོར་སྐྱིལ་སྟེང་དུ་ཕྱིར་བརྐྱང་བ་ནས་བརྩམ་ལན་གསུམ་བྱ། སྨད་ཀྱི་འཁྲུལ་འཁོར་རྣམ་བཞི་ལས། ༼༡༨༽ རྡོ་རྗེའི་འགྲོས་ནི། པད་སྐོར་ཕྱིར་བཀྲོལ་སྟབས་ཀྱིས་ལག་གཡས་སྟེང་། གཡོན་འོག་ཏུ་བཞག་པས་བསྣོལ་བ་མདུན་དུ་ཕྱིར་བརྐྱང་བ་དང་སྟབས་ཅིག་འབེབས་ཆེན་གསུམ། ༼༡༩༽ ཆུ་སྲིན་བརྐྱང་བསྐུམ་ནི། རྐང་པའི་མཐིལ་གཉིས་སྤྲད་པའི་རྟིང་པ་གསང་བ་ལ་ཧ་ཀྱང་མི་རིང་བར་བཞག་པའི་པུས་མོ་ལག་གཉིས་ཀྱིས་འཇུས་ཏེ་གཡས་ཀྱིས་ཕྱི་ལ་དཀྱུས་ནས་བཀན་རྡེབ་དང་། །གཡོན་གྱིས་ཕྱི་ལ་དཀྱུས་ནས་བཀན་རྡེབ་བྱེད་པ་རེས་མོས་དྲུག ༼༢༠༽ སྦལ་འགྲོས་གབ་གབ་ནི། ལངས་ནས་ཁ་གཡས་སུ་སྐོར་ཏེ་ཁ་སྦུབ་བྱས་ཤིང་། རུས་སྦལ་འགྲོ་བ་ལྟར་རྐང་ལག་བཞི་ཀ་གབ་བེ་བརྐྱང་། ཡང་ཚུར་ཐགས་སེ་བཀུམ་ཞིང་་ལག་པ་གཉིས་ཀྱིས་ཁ་འགྲམ་ནས་བསྐྱོར་ཏེ། མགོ་བོ་མིག་དང་བཅས་པས་གཡས་གཡོན་དབུས་གསུམ་དུ་བལྟ། ཡང་རྐང་ལག་སྔར་བཞིན་བརྐྱང་བསྐུམ་དང་བཅས། གཡོན་གཡས་དབུས་གསུམ་དུ་བལྟ། ཡང་དེ་བཞིན་པའི་མཐར་དབུས་གཡས་གཡོན་གསུམ་དུ་བལྟས་ནས་ཡར་ལངས་ཤིང་གཡས་སྐོར་སྟབས་ཀྱིས་འགྲེང་། ༼༢༡༽ རྡོ་རྗེ་སྐྱིལ་ཀྲུང་ནི། སྔ་ནས་ལངས་བཞིན་ལག་པད་སྐོར་འཁྱུད་རྒྱ་དང་བཅས། རྐང་པས་རྡོར་སྐྱིལ་བར་སྣང་ནས་བཅའ་བ་སྟབས་གཅིག་གིས་འབེབས་ནས། རྐང་ལག་ཤུགས་ཀྱིས་ཕྱིར་བཀྲོལ་ཞིང་ལྟངས་སེ་ལངས་ནས་སྔར་བཞིན་ལན་གསུམ་འབེབས་མཐར་རླུང་བཏང་ཞིང་ངལ་གསོ་མཉམ་བཞག་བྱའོ།། ༈ གསུམ་པ་རྗེས་ཀྱི་རིམ་པ་ལ། གེགས་སེལ་ཧ་འཁྲབ་ནི། ལངས་ནས་རྐང་གཉིས་གཤིབ་ལག་གཉིས་སོར་མོ་བརྐྱང་བའི་འཆང་ཁས་སྐེད་པའི་འཕྲ་མཚམས་སུ་རེག་ཅིང་མཐིལ་གདན་ལ་བསྟན་པའི་སྐོར་ཐབས་བཅས། མགོ་དང་བྲང་དགྱེ་ལོག་གེ་བྱས་ནས་རླུང་ལྷག་ཁོང་དུ་མ་ལུས་པར་ཧ་ཧ་ཧ་ཞེས་པའི་སྒྲ་དང་བཅས་ཏེ་ཕྱིར་བཏང་ཞིང་། ལུས་སིལ་གྱིས་སྤྲུག་སྟེ་རྟིང་པ་ཡང་གདན་ལ་ཆལ་ཆལ་གདབ་པ་གསུམ་བྱ།། ༈ སེང་སྤྲུག་ནི། སྔ་ནས་ལངས་བཞིན་རྐང་གཉིས་བར་དུ་ཁྲུ་གང་འགྱང་བའི་པུས་མགོ་ལག་པས་བཀབ་ཅིང་། མགོ་བོ་མདུན་དུ་བཀུག་ནས་⁽1763⁾འདིའི་གོང་འོག་གཉིས་ལ་རླུང་སྐྱོན་ཐམས་ཅད་ཧ་ཡིག་ནག་པོའི་རྣམ་པར་་ཁ་ནས་ཐ་ར་ར་ཐོན་ཏེ་ནམ་མཁར་ཡལ་བར་བསམ་དགོས། ཧུ་ཧུ་ཧུ་ཞེས་པའི་རླུང་སྒྲ་དང་བཅས་ལུས་སིལ་གྱིས་སྤྲུག་པ་གཅིག་བྱའོ། །དེ་ནས་སྟོང་ར་དམིགས་མེད་དུ་བཞག་པའམ། གཏུམ་མོའི་གཞུང་ལྟར་བསྡུ་རིམ་བྱ། སླར་ཡང་སྒྱུ་མ་ལྟ་བུའི་སྐུར་ལྡང་ནས་སྨོན་ལམ་ནི་ལངས་བཞིན་ཁུ་ཚུར་སྐེད་བརྟེན་བྱས་ནས་མི་ཆེན་ལུགས་བསྡུས་པ་ལེན་དགོས་པས། དེ་ཡང་ཁུ་ཚུར་ནུ་རྡེག་མཆན་རྡེབ། ལག་འཁྲུ་གཡས་གཡོན། སྨན་ཤ་བརྡར་ནས་མིག་འཕུར་གཡས་གཡོན། མགོ་འཕུར། རོ་རྐྱང་བཤད། དབུ་མ་བཤད་བཅས་ཚར་གཅིག་དལ་གྱིས་ལེན་བཞིན།  དགེ་བའི་རྩ་བ་འདིས་མར་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་རྩ་བདེ་བར་གྱུར་ཅིག རླུང་འཇམ་པར་གྱུར་ཅིག ཐིག་ལེ་བརྟན་པར་གྱུར་ཅིག རྩ་ཐིག་རླུང་གསུམ་ལ་དབང་ཐོབ་ནས་ཟུང་འཇུག་ཕྱག་རྒྱ་ཆེན་པོ་ཁ་སྦྱོར་ཡན་ལག་བདུན་དང་ལྡན་པའི་རྡོ་རྗེ་འཆང་ཆེན་པོའི་གོ་འཕང་རིན་པོ་ཆེ་ཐོབ་པར་གྱུར་ཅིག ཅེས་ལན་གསུམ་དང་སྦྲག་ནས་རྫོགས་མཚམས་འགྲིག་པར་བྱ། །བསྔོ་བ་ནི་ཁུ་ཚུར་སྐེད་བརྟེན་བྱས་ནས་⁽1763⁾ཕག་མོའི་དཀྱིལ་འཁོར་གསལ་བ་ལ་སྐོར་བ་དང་ཕྱག་བྱས་པར་མོས། འབེབ་གདན་དལ་གྱིས་གཡས་སུ་བསྐོར་བཞིན།  བསོད་ནམས་འདི་ཡིས་སོགས།  དུས་གསུམ་གཤེགས་པའི་སོགས། གདན་གྱི་མགོ་པགས་གྱེན་དུ་འཕང་། །གདན་ལ་ཕྱག་ལན་གསུམ་འཚལ་བ་དང་བཅས།  བྱང་ཆུབ་སེམས་མཆོག་རིན་པོ་ཆེ། སོགས་དང་། བཀྲ་ཤིས་ནི།  བཀའ་བརྒྱུད་བླ་མ་རྣམས་ཀྱི་བཀྲ་ཤིས་ཤོག །ཡི་དམ་ལྷ་ཚོགས་སོགས།  གནས་དཔོན་དགེ་བསྙེན་རྣམས་ཀྱི་བཀྲ་ཤིས་ཤོག། ཅེས་དང་།  སྐྱེ་བར་དམ་པའི་ཆོས་ལ་ནན་ཏན་གྱིས། །བྱང་ཆུབ་ཆེན་པོའི་ས་ལ་མ་ཕྱིན་བར། །བར་ཆད་བདུད་ཀྱི་ཕྱོགས་ལས་རྒྱལ་བ་དང་། །ཉམས་རྟོགས་གོང་དུ་འཕེལ་བའི་བཀྲ་ཤིས་ཤོག། ཅེས་བརྗོད་ཅིང་བཀྲ་ཤིས་དང་དགེ་ལེགས་ཀྱི་སྣང་བས་ས་གསུམ་དུ་ཁྱབ་པར་བྱའོ། །གཉིས་པ་མདོར་བསྡུས་པའི་ཚུལ་ནི། སྤྱིར་འདི་དག་གི་སྨིན་སློབ་ཚད་ལྡན་དུ་བྱེད་ན། སློབ་མའི་ཉམས་ཚོད་དང་བསྟུན་ཏེ། རྩ་ཐིག་རླུང་གསུམ་སོ་སོ་དང་སྦྲག་ནས་བོགས་འདོན་དང་གེགས་སེལ་སོགས་བྱེད་པ་ལས། འགྲིག་ཆགས་སུ་འཆད་དགོས་ཀྱི་ངེས་པ་ཆེར་མེད་ཀྱང་། ཕྱག་ལེན་དཀྱུས་ལ་དེ་འདྲའི་ཞིབ་ཆ་དཀའ་བའི་སྟབས་ཀྱིས། ད་ལྟ་སྔ་ཐུན་གྱི་གཤམ་དུ་འཁྲུལ་འཁོར་རྒྱས་པ་ཚར་གཅིག་དང་། ཐུན་ཕྱི་མ་གཉིས་ཀྱི་འཕྲོས་སུ། སྐྱབས་སེམས་དང་སྔོན་འགྲོ་མི་ཆེན་ལུགས། ཡན་ལག་ལྔ་སྦྱོང་། ནཱ་རོ་དྲུག་སྐོར་བཅས་སོང་ནས། རང་ཁམས་དང་བསྟུན་པའི་འབེབས་ཆེ་འབྲིང་ཆུང་གསུམ་ཅི་ནུས་དང་། ༈ འདྲེན་ཤིན་ཏུ་བསྡུས་པ་ནི། རྐང་པ་ཕྱེད་སྐྱིལ་བྱས་ཤིང་ལག་གཉིས་བསྣོལ་བའི་གཡས་ཀྱིས་རྐང་གཡས་པའི་མཐིལ་དང་། གཡོན་པས་བོལ་མཚམས་ནས་འཇུས་ཏེ་རླུང་ཚུར་རྔུབ་ཅིང་གཡས་གཡོན་⁽1763⁾དབུས་གསུམ་ནས་མནན་ཏེ་རྒྱུ་ཞབས་སུ་རྡེབས་ནས་ལུས་ལྷོད་ཅིང་ཅུང་ཟད་རྒུར་བ་དང་བཅས་སླར་ཡང་སྟེང་རླུང་ཤད་ཀྱིས་ཕྱིར་བཏང་ཞིང་། ཐུར་སེལ་གྱི་རླུང་གསང་རྩེ་ནས་གྱེན་དུ་འཐེན། འོག་སྒོ་ཇེ་ལྷོད་ཀྱིས་རྒྱབ་རླུང་རང་སར་བཞག་ནས་འཕོངས་ཕྱིར་ལ་ནུད་བཞིན་སྦྱོར་བ་དྲུག་ལྡན་གྱིས་ལུས་ཀྱི་ཆ་ཐམས་ཅད་སྟོད་དུ་གཡས་འཐེན། གཡོན་འཐེན་དབུས་འཐེན་བྱ། སླར་རླུང་ཅུང་ཟད་རྔུབ་ནས་⁽1763⁾གཡོན་གཡས་དབུས་གསུམ་ནས་མནན་ཏེ་རྒྱུ་ཞབས་སུ་མར་རྡེག་ཅིང་། སྲོག་ཐུར་བསྲེས་ནས་སྔ་མ་ལྟར་གཏོང་འདྲེན་བཅས་ཏེ་གཡོན་གཡས་དབུས་གསུམ་ནས་འཐེན། ཡང་དབུས་གཡས་གཡོན་གསུམ་ནས་མནན་ཞིང་འཐེན་པ་སྟེ། སྔ་རྗེས་ལན་གསུམ་བྱ། ༈ དེ་ནས་འགྲིམ་ཤིན་ཏུ་བསྡུས་པ་ནི། ཕྱེད་སྐྱིལ་ཁུ་ཚུར་པུས་བཞག་རླུང་བཅས་གྲུ་མོ་ཅུང་ཟད་བཀུག་ཅིང་། སྐེད་པ་ལྷོད་ཀྱིས་འཆུན་དང་ལྡན་པས་ཕོ་བ་གཡས་གཡོན་བསྐོར་བ་དྲུག གྲུ་ཚིག་བསྲང་ནས་མགོ་བོ་གཡས་གཡོན་སྐོར་བ་དྲུག མགོ་བོ་མ་འཆོས་པར་དཔུང་པ་གཡས་སྔུན་དང་། གཡོན་རྒྱབ་དུ་དཀྱུ་བ་རེས་མོས་དྲུག་གི་མཐར། ལུས་དང་ཁ་ཤ་ལྷོད་ནས་ཕྲག་གཡས་སུ་ཕྱོགས་པས་ཁ་སྣ་གཉིས་ཀ་ནས་རླུང་བཏང་བའི་ཧ་སྤྲུག་དང་བཅས་གཡོན་དུ་སྐོར་བ་དང་། ཡང་གཡོན་ནས་གཡས་དང་། ལུས་རྒུར་ཞིང་དབུས་ནས་སྤྲུག་སྟེ་ཇེ་དགྱེ་ལ་བཏང་བའི་མཐར་རླུང་སེམས་གཉིས་མེད་གྱི་ངང་དུ་མཉམ་པར་བཞག་ཅིང་། རྗེས་ཀྱི་ཧ་འཁྲབ་སོགས་རྒྱས་པའི་ནང་ལྟར་མཐའ་དབྱུང་བ་དང་། དེ་ལས་བསྡུས་ན། ནཱ་རོ་དྲུག་སྐོར་དང་། འདྲེན་འགྲིམ་བསྡུས་པ་ཙམ་བཅས་རང་གི་བརྩོན་པ་དང་བསྟུན་ནས་ཉམས་སུ་ལེན་པ་ནི་གྲུབ་པའི་སྤྱི་མེས། དུང་དཀར་ཞབས་ཀྱི་ཕྱག་ལེན་མ་འཁྲུལ་པ་ཉིད་དོ། །སླར་སྨྲས་། དེང་སང་རང་འདྲའི་དུས་ཞབས་རྣལ་འབྱོར་གྱིས། །ཚད་མའི་ཕྱག་ལེན་ཚུལ་བཞིན་སྤྱོད་དཀའ་ཕྱིར། །དམ་པ་གསུམ་གྱིས་ནན་དུ་བསྐུལ་བ་དང་། །གྲུབ་དབང་བླ་མའི་གསུང་གིས་རྗེས་གནང་བཞིན། །སྦས་པའི་གསང་ཚིག་རྡོ་རྗེ་ལུས་ཀྱི་གནད།། མཁའ་འགྲོའི་ཐུགས་ཁྲག་ལྷུག་པར་སྐྱུག་པ་ལ། །བྱིས་བློས་ནོངས་པ་རྩ་གསུམ་རྒྱ་མཚོའི་བཟོད། །རྣམ་དཀར་དགེ་བའི་ཉི་མ་གཞོན་ནུ་ཡིས། །སྲིད་པའི་མུན་པ་རིང་དུ་བསལ་བ་དང་།། སྐལ་བཟང་བློ་ཡི་པདྨོ་ཆེར་བཞད་ནས། །ཁ་སྦྱོར་བདུན་གྱི་འབྲས་བུ་མྱུར་སྨིན་ཤོག །བདག་ཀྱང་སྐྱེ་བའི་སྐྱེ་བ་ཐམས་ཅད་དུ། །གསང་ཆེན་རྡོ་རྗེའི་ལམ་བཟང་འདིར་ཞུགས་ནས། །བདེ་སྟོང་འགྱུར་མེད་རོ་ཡི་ཆེར་མྱོས་བཞིན། །མི་ཤིགས་རྡོ་རྗེའི་མགྲིན་གླུ་འབྱིན་གྱུར་ཅིག །ཚུལ་འདི་སྒྲུབ་བླ་རྣམ་གྲོལ་བཟང་པོས་ལྷ་རེག་བྲི་གཞི་བཅས་ཏེ་གསུང་བསྐུལ་གནང་བ་དང་།། ཉེ་ཆར་ལུང་རིགས་སྨྲ་བའི་དབང་པོ་བླ་མ་སྟོབས་བཅུ་རབ་རྒྱས་དང་ཤེས་རབ་བརྩོན་འགྲུས་ཟུང་གིས་བཀའ་ནན་ལ་བརྟེན་ནས། བདག་གི་འདྲེན་མཆོག་གྲུབ་དབང་དམ་པར་ཞུས་པས་གསུང་གི་རྗེས་སུ་གནང་བ་ལྟར་རྨོངས་བརྟུལ་ཆོས་ལྟར་བཅོས་པ་ཀརྨ་བཀའ་བརྒྱུད་བཀྲ་ཤིས་ཀྱིས་སྐྱིད་འཇམ་ཡང་ཁྲོད་སྐྱབས་རྗེ་དུང་སྤྲུལ་